Enric Prat de la Riba

Enric Prat de la Riba i Sarrà (Castellterçol, 1870 - 1917), avocà e giornalista, a l'é stàit ël prim pressident ëd la Mancomunitat ëd la Catalògna e un dij prinsipaj autor ëd l'arnassita dël sentiment nassional catalanista ant ël sécol ch'a fa XIX.

 Vita 
A l'era fieul dij proprietari campagnin Esteve Prat de la Riba i Magarins e Maria Sarrà i Rosàs.

A l'ha tacà a studié a le scòle superior a Barslon-a, andoa a l'ha pijà la làurea an drit dël 1903. Dël 1894 a l'ha pijà 'l dotorà a Madrid con na tesi dzora la lèj ant l'industria.

 Polìtica 

Dël 1887 a l'é intrà ant ël Centre Escolar Catalanista, andoa a l'era formasse un-a dle prime definission dël catalanism. Dël 1890 a l'é stàit sërnù coma pressident dël Centre.
Dësfensor dël drit catalan a l'é 'dcò stàit dësfensor ëd la lenga catalan-a con vàire ancombense andrinta l'Unió Catalanista.

Coma pensator catalanista a l'ha scrivù 'l Compendi de la doctrina catalanista, Compendi de la Història de Catalunya e a l'ha cissà la nàssita dël giornal La Renaixença.
A l'ha 'dcò colaborà al moviment dij Jocs Florals e a l'ha partecipà al I Congress Antërnassional ëd la Lenga Catalan-a dël 1906.

Dal 1899 a l'ha sërcà ëd fondé na corent catalanista, anans andrinta al Centre Nacional Català e peui ant la Lliga Regionalista. A l'é stàit autor ëd l'importanta euvra La Nacionalitat Catalana, furnìa dël 1906. A l'é stàit a favor ëd la partecipassion ëd la Lliga a la polìtica spagneula.

Sota na mira anstitussional Prat de la Riba a l'é stàit pressident de la Diputació ëd Barslon-a e con costa càrica a l'ha creà, ai 18 ëd giugn dël 1907, l'Institut d'Estudis Catalans. A l'ha cissà la creassion ëd la Mancomunitat ëd la Catalògna dont a l'é stàit ël prim pressident dal 6 d'avril dël 1914 fin-a a quand a l'é mòrt.

Prat de la Riba, Enric